cyanic-selkie/wikianc huggingface dataset:
Kirsti Hopstock
Hun fikk sin utdanning ved Statens håndverks-og kunstindustriskole og er privatelev av Tor Refsum og Finn Faaborg. Hun arbeider primært med landskapsmaleri. I 1960-årene malte hun mange bylandskap. Etter en studiereise i Russland i 1974 gikk hun over til å male store, åpne landskap. Som maler er hun en utpreget kolorist. Hun var i flere år kunstanmelder i Morgenbladet. Siden 1995 har hun skrevet flere novelle- og diktsamlinger.
Lycée Saint-Louis-de-Gonzague
De fleste studenter velger å fortsette studiene i forberedende klasser som Lycée privé Sainte-Geneviève, Collège Stanislas eller Lycée Janson-de-Sailly. De går da vanligvis videre til topp franske Grande école som HEC Paris, ESSEC, ESCP (for forretnings- og ledelsesstudier) eller École Polytechnique, CentraleSupélec (for ingeniør- og vitenskapsstudier). Franklin har også en høy akseptrate ved Sciences Po Paris, hvor studenter studerer offentlig politikk og samfunnsvitenskap. Studenter som ønsker å studere juss blir vanligvis tatt opp til Université Panthéon-Assas eller, for en medisinsk grad, blir de tatt opp til Université Paris Cité, som begge anses som de beste i Frankrike på sitt felt.
Kirsti Hopstock
Hun er datter av riksantikvar Arne Nygård-Nilssen og Maja Refsum. Hun var gift med kunsthistorikeren Carsten Hopstock.
Kortbaneliv (TV-serie)
Kortbaneliv er en norsk dokumentarserie om kortbanenettet langs Finnmarkskysten, som går på NRK1 og i NRK TV i 2022.
Serien følger piloter , passasjerer  , bakkemannskap og lokalbefolkningen gjennom deres hverdag langs finnmarkskysten. Opptakene ble gjort i Hasvik, Hammerfest, Honningsvåg, Mehamn, Berlevåg, Båtsfjord, Vardø, Bodø og Vadsø. Kjennetegnet langs denne flyruten er at været er en stor utfordring og fly er til tider deres eneste måte å komme seg frem på.
Første sesong er produsert av NRK i Nord-Norge fra 2021 til 2022 og hadde premiere 19. oktober 2022.
Ramsundet
Ramsundet er et om lag 13 kilometer langt sund i Tjeldsund kommune i Nordland. Det skiller Tjeldøya i vest fra fastlandet i øst og gir, via Tjeldsundet, forbindelse mellom Vågsfjorden i nord og Ofotfjorden i sør.
Den sørlige delen bukter seg ut og kalles Breivika, før det smalner inn igjen mellom Ramnesodden og Breivikneset ved overgangen til Ofotfjorden.
Den største bebyggelsen er Ramsund med omkringliggende gårder på fastlandet. Nord for tettstedet krysser den 240 meter lange Ramsundbrua som forbinder Fv824 som går langs østsiden av sundet med Fv711 som går langs vestsiden.
Antifeminisme
Antifeminisme er ifølge Oxford English Dictionary motstand mot feminisme eller mot noen feministiske målsetninger.
Sosiologen Michael Flood argumenterer for at antifeminisme benekter minst et av de tre grunnprinsippene feminismen bygger på; at sosiale forhold mellom menn og kvinner ikke er naturgitte, at sosiale forhold mellom menn og kvinner favoriserer menn, og at kollektiv handling er mulig og ønskelig for å bøte på dette.
Antifeminisme kan ha sin bakgrunn i ulike ståsteder. I USA startet Phyllis Schlafly i 1972 organisasjonen STOP ERA, nå kjent som Eagle Forum, for å motarbeide likestillingsloven Equal Rights Amendment i 1972. På 2000-tallet har begrepet maskulinisme vært brukt av enkelte antifeminister.
Kvartsoscillator
Kvartsoscillator er en elektrisk komponent som sender ut signaler (vibrasjoner) med en svært konstant frekvens. Kvartsoscillatorer brukes i ulike typer utstyr som tidsmålere.
Det finnes ulike typer og varianter av krystalloscillatorer.
Osilator Pierce Oscillatore termocompensato
Kvalifisering til EM i fotball 2012, gruppe A
Kvalifisering til EM i fotball 2012, gruppe A begynte 3. september 2010 og endte 11. oktober 2011. Vinneren av gruppa gikk direkte til sluttspillet, mens nummer to måtte spille play-off mot en annen toer.
Liste over lufthavner i Mexico
Liste over lufthavner i Mexico, sortert etter plassering.
Dataminne
Dataminne eller hukommelse betegner i forbindelse med datamaskiner den mekanisme som benyttes for å lagre datamaskinens program og de data som programmet opererer på. I moderne tid (etter rundt 1975) brukes ordet minne som regel om halvlederkomponenter som RAM, og ordet datalager om masselager av mer permanent art, slik som harddisker, optiske lagringsmedia og andre teknologier som er tregere, men har høyere kapasitet. Dataminne er en vital del av en datamaskin, og sammen med en prosessor utgjør det den grunnleggende Von Neumann-arkitekturen i bruk siden 1940-årene.
Minnet i en digital datamaskin lagrer ikke informasjonen direkte i et format som forstås av mennesker. Den blir først gjort om til tall, og tallene gjøres om til totallssystemet (binært), altså et tallsystem som bare bruker sifferene 0 og 1. Denne minste enheten kalles for bit, og åtte bits utgjør vanligvis en byte. Sammen med prefikser som kilo og mega brukes dette til å måle størrelsen på minnet.
Når man velger hva slags minne som skal benyttes til en arbeidsoppgave, så spiller hastighet og kapasitet en rolle i tillegg til prisen. For å holde prisen nede vil minnet som brukes ofte, som for eksempel det såkalte cacheminnet i en prosessor, være av en type som er svært rask, men som koster mye pr. lagringsenhet. Resten av halvlederminnet prosessoren har tilgjengelig, vil være av en relativt rask type med mer kapasitet for en gitt pris, da dette ikke brukes så ofte. Den største delen av datalageret vil være tregt minne med stor kapasitet, slik som harddisker og båndspillere, og dette brukes til informasjon som ikke trenger å hentes opp så ofte.
Kelly Sildaru
Kelly Sildaru (født 17. februar 2002 i Tallinn) er en estisk freestylekjører som konkurrerer i slopestyle.
29. januar 2016 ble hun som 13-åring den yngste deltakeren gjennom tidene til å ta X Games-gull under slopestyleøvelsen i Vinter-X Games Aspen 2016. Hun fikk 93,00 poeng i sitt første run, og holdt med det unna fra sølvvinner Tiril Sjåstad Christiansen (91,66) og bronsevinner Johanne Killi (85,66).
Speleonectes
Speleonectes er en slekt av krepsdyr, som er kjent fra funn i Karibia. Arten har 12-15 arter og er en av tre slekter i familien Speleonectidae.
Arten hører under gruppen Remipedia hvor alle artene er blinde, og hele kroppen består av en enkelt, lang rekke av ledd med antropode (grenete) bein. Individene svømmer på ryggen og beveger seg sakte.
Taksonomi
Taksonomien er usikker på grunn av den relativt nye erkjennelsen av gruppen, og det er dessuten generelt omstridt å fin-inndele organismer taksonomisk. En vanlig oppdeling anerkjenner av denne familien, innplassert i ordenen Nectiopoda, ser slik ut:
Axel Wegner
Axel Wegner (født 3. juni 1963), tysk skytter som deltok i de olympiske leker 1988 i Seoul, 1992 i Barcelona og 1996 i Atlanta.
Wegner ble olympisk mester i skyting under Sommer-OL 1988 i Seoul. Han vant konkurransen i skeet med 222 poeng foran Alfonso de Irruarrizaga fra Chile med 221 og Jorge Guardiola Hay fra Spania med 220 poeng.
Machoisme
Machoisme eller machismo er et ord av spansk og portugisisk opprinnelse som beskriver overdrevent maskuline trekk. Som holdning kan machoisme være alt fra en følelse av virilitet til ekstrem mannssjåvinisme. Karakteristika kan være dominerende oppførsel, bravado osv. Begrepet er særlig knyttet til machokulturen særlig i Latin-Amerika. Machoisme er en type levemønster der stereotypien om menns rett til å være menn ses på som selvsagt, og typiske mannlige attributter fremheves.
Foss
En foss eller et fossefall (vannfall) dannes der vann i en elv eller bekk brått renner utfor et stup eller en kant i terrenget og danner små vanndråper som bobler og reflekterer lyset i vannet slik at det ser hvitt ut. Vannet kan enten falle fritt eller renne langs fjellsiden. Om fallhøyden er liten og over et lengre parti i terrenget, kalles det gjerne enten et fossestryk (hvitskummende) eller en stryk (hurtigrennende).
Fossetyper
De ulike fossetypene kan også kombineres for å beskrive en foss.
Verdens høyeste og verdens største fossefall
World Waterfall Database (WWD) bekrefter at verdens høyeste fossefall er Tugelafallene i Sør-Afrika, med en total fallhøyde på 948 m. Inntil ganske nylig regnet man imidlertid Angelfossen i Venezuela som den høyeste, men WWD bekrefter at dette skyldes en grov feil begått i 1949. Norges høyeste fossefall er Skorgafossen i Skorga i Sunndal kommune i Møre og Romsdal, med et total fallhøyde på 875 m. Det gjør også fossen til verdens sjuende høyeste fossefall.
Så kan det diskuteres om det er Victoriafallene, på grensen mellom Zimbabwe og Zambia i Afrika, Niagarafallene, på grensen mellom Canada og USA i Nord-Amerika, eller Iguazúfallene, på grensen mellom Brasil og Argentina i Sør-Amerika, som er verdens største, nest største og tredje største foss. Niagarafallene har klart størst gjennomsnittlige vannføring av de tre, med sine 2 407 m³/s, men både i Victoriafallene og Iguazúfallene er det målt større maksimal vannføring (henholdsvis 12 600 m³/s og 12800 m³/s) enn i Niagarafallene (maks 8 269 m³/s).
Verdenscupen i hurtigløp på skøyter 2020/21 – Verdenscup 2 – 1000 meter kvinner
Verdenscuprunde 2 av sesongen 2020/21 i hurtigløp på skøyter for kvinner på 1,000 meter i Thialf i Heerenveen, Nederland søndag den 31. januar 2021.
Distansen ble vunnet av amerikanske Brittany Bowe på 1.13,96(0) foran russiske Angelina Golikova på andreplass og nederlandske Femke Kok på tredjeplass. Gruppe B ble vunnet av russiske Darja Katsjanova på 1.15,10(8) foran nederlandske Marijke Groenewoud på andreplass og hviterussiske Jekaterina Slujeva på tredjeplass.
TSB-katalogen
TSB-katalogen er en typekatalog over nordiske middelalderballader. Katalogens fullstendige tittel er The Types of the Scandinavian Medieval Ballad. Den er redigert av Bengt R. Jonsson, Svale Solheim og Eva Danielson i samarbeid med Mortan Nolsøe og W. Edson Richmond. Den ble utgitt på Universitetsforlaget i 1978.
Bakgrunn
Balladene i de nordiske landene henger så tett sammen at det nordiske språkområdet må regnes som ett av de europeiske balladeområdene. De fleste balladetyper finnes i flere av de nordiske landene. Derfor var det hensiktsmessig å lage en nordisk typekatalog.
Eksempel
Helt fra starten av folkeviseforskningen var det et problem å identifisere samme visetype fra forskjellige land. Den visa som i Norge kalles «Villemann og Magnhild» eller «Gudmund og Signeliti» kalles på dansk og svensk «Harpens kraft» og på islandsk «Gautakvæði». En løsning på dette var å identifisere visetypene med det nummer de har i det store standardverket Danmarks gamle Folkeviser. Dermed kunne alle disse nasjonale variantene identifiseres som DgF 40, siden de danske variantene av «Harpens kraft» sto som nummer 40 i dette bokverket. Men det var ingen løsning for visa «Hermod Ille», som bare fins i Norge og på Færøyene.
Om typologisering
Typologisering av produkter av menneskelig fantasi kan naturligvis alltid diskuteres; men siden TSB-katalogen kom ut, har den vært et nyttig arbeidsredskap for balladeforskere. De fleste seriøse utgaver av nordiske ballader oppgir nå TSB-nummer, og de finnes også på omslaget til mange CD-utgivelser.
Oppdeling
TSB-katalogen deler balladene opp i seks hovedgrupper:
Universitetsbygningene ved Karl Johans gate
Universitetsbygningene på Karl Johans gate 47 i Oslo sentrum er Norges eldste universitetsbygninger, tatt i bruk 1851, og en del av Universitetet i Oslo. Anlegget består av tre hovedbygninger – Domus Media (Midtbygningen), Domus Academica (Urbygningen) og Domus Bibliotheca (Vestbygningen) – med front mot Universitetsplassen. Bak de tre bygningene i resten av kvartalet ligger Universitetshagen med Professorboligen og Frokostkjelleren.
Bygningene brukes idag hovedsakelig av Det juridiske fakultet, som også disponerer andre bygninger i deres umiddelbare nærhet. Frem til 1985 delte Det juridiske fakultet og Det medisinske fakultet de gamle universitetsbygningene, men på grunn av plassmangel flyttet Det medisinske fakultet ut.
Leide lokaler
I de første årene etter grunnleggelsen holdt Universitetet til i leide lokaler rundt i byen, inntil Mariboegården, Prinsens gate 20, ble innkjøpt i 1820. Det var et tre-etasjes bypalé på hjørnet av Kongens gate, oppført i 1810 for kjøpmann Ludvig Mariboe. Universitetet brukte det til 1852. Mariboegården ble revet i 1916 for å skaffe tomt til Telegrafbygningen.
Universitetet ved Karl Johan
De nåværende universitetsbygningene ble reist etter tegninger av arkitekt og stadskonduktør Christian H. Grosch med bistand fra den berømte tyske arkitekt Karl Friedrich Schinkel. Grunnsteinen ble lagt i 1841, og anlegget ble tatt i bruk fra 1851.
Bygningene har fasader av pusset tegl på granittsokkel. Alle har fremskutt midtparti med frontispis, og fasadene er inndelt med kolossalpilastre. De har slake tak tekket med plater. Alle universitetsbygningene har interiører i senempire-stil.
Domus Media (Midtbygningen)
Domus Media har en åpen forhall formet som en klassisk tempelfront med fire joniske søyler av granitt, utstyrt med kapiteler støpt i sink. Innenfor er det et monumentalt trappeanlegg med støpejernsrekkverk. Figurgruppen i gavltrekanten av Mathias Skeibrok, støpt i bronse, ble satt inn i 1894.
Foran midtbygningen ble en statue av Anton Martin Schweigaard, utført av Julius Middelthun, oppstilt i 1883. I 1933 ble den flyttet vestover og integrert i trappeanlegget som pendant til statuen på vestsiden, reist til minne om klassekameraten Peter Andreas Munch. Den er laget av Stinius Fredriksen og ble oppstilt samme år.
Til Universitetets 100-årsjubileum i 1911 ble Aulaen reist som tilbygg på baksiden av Domus Media. Arkitekter for Aulaen var Harald Bødtker og Holger Sinding-Larsen. Aulaen ble i 1916 utsmykket med veggmalerier av Edvard Munch.
Det greske tempelet Erekththeion som ligger på Akropolis i Athen var forbilde for bygningen.
Domus Academica (Urbygningen)
I annen etasje i Domus Academica ligger Universitetets Gamle Festsal, et stort auditorium formet som et klassisk amfiteater. Festsalen ble brukt som stortingssal inntil Stortingsbygningen sto ferdig i 1866. Domus Academica kalles «Urbygningen» på grunn av det berømte uret som viser korrekt Kristiania-tid, plassert i vestre vindu mot Karl Johans gate. Etter at Henrik Ibsen hadde flyttet hjem til Kristiania, stoppet han her for å stille sitt eget lommeur på sin daglige spasertur fra leiligheten i Arbins gate til Grand Café.
Urbygningen ble i 2007 tildelt EUs kulturminnevernpris «Europa Nostra-prisen» i klassen for «Bevaring av historiske bygninger». I juryens begrunnelse for dette var «...den komplekse restaureringen og funksjonelle oppgraderingen av en av Nord-Europas mest praktfulle, ny-klassistiske bygninger. Arbeidet har foregått med respekt for og i tråd med arkitektene Grosch og Schinkels opprinnelige ideer, design og tanker». Samme bygning fikk Oslo kommunes pris for god byarkitektur for 2007.
Domus Bibliotheca (Vestbygningen)
I Domus Bibliotheca lå som navnet tilsier det opprinnelige Universitetsbiblioteket. Selv om universitetskomplekset ved Karl Johan ikke stod ferdig før i 1852, begynte man å flytte inn i biblioteket allerede i 1850. For å sikre bøkene mot brann var biblioteket uten varmekilder, og det var ingen lamper der – dagslyset var den eneste lyskilden. Biblioteket hadde en liten lesesal som bare var åpen noen få timer om dagen. På begynnelsen av 1900-tallet var bibliotekets kapasitet sprengt; det var dimensjonert for 250 000 bøker, men inneholdt nå over 500 000 bøker.
I 1913 flyttet Universitetsbiblioteket inn i et nytt, separat bygg ved Solli plass. På 1900-tallet ble bibliotekfunksjonen flyttet fra Domus Bibliotheca tvers over Universitetsplassen til Domus Academias 2. etasje, og Domus Bibliotheca ble bygget om til å romme flere kontorer, laboratorier og forelesningssaler. Etter hvert var det bare Juridisk fakultet igjen i universitetsbygningene ved Karl Johan, og bibliotekslokalene huset kun Juridisk bibliotek, som er en underavdeling av Universitetsbiblioteket. Bygningen ble totalrenovert i 1994. Deretter ble Juridisk bibliotek flyttet tilbake til Domus Bibliotheca.
Noroff
Noroff School of Technology and Digital Media driver med utdanning på fagskole- og høyskolenivå i Oslo, Bergen, Stavanger og Kristiansand. I tillegg driver selskapet nettbasert utdanningsvirksomhet gjennom Noroff Nettstudier.
Utdanningene driftes av Noroff Fagskole AS og Noroff University College. Noroff University College tilbyr fire bachelorgrader på campus og på nett, og tilbyr studieprogrammene sine på engelsk. Noroff Fagskole tilbyr fagskoleutdanning.
Noroffs utdanningsprogrammer spenner over fagområder som frontend-utvikling, design, animasjon, DAK og teknisk design, spilldesign, filmproduksjon, lyd- og musikkproduksjon og IT, datasikkerhet og digital etterforskning. Skolene har ca. 1,400 fulltidsstudenter på campus og nett hvert år. Daglig leder er Lars Erik Torjussen. Majoritetseieren av selskapet er Trym Skeie.
Kristiansand campus
Noroff Kristiansand er den sydligste campusen til Noroff School of Technology and Digital Media. Campusen huser for tiden omtrent 150 studenter og 50 ansatte. Noroff Kristiansand er også hovedsete for Noroff Nettstudier og Noroff sin sentraladministrasjon. Blant studietilbudet finnes bachelorgradene i Cyber Security, Applied Data Science og Digital Etterforskning. Fra august 2021 vil Noroff Kristiansand holde til i Slottsquartalet øverst i Markens Gate i Kvadraturen.
Historie
Noroff AS ble opprettet i 1987. De første ti årene drev gründer og daglig leder Finn H. Mathiesen selskapet som et kurs og konsulentselskap innen fagområder som service, ledelse, kvalitet og organisasjonsutvikling. I 1997 startet Noroff med de første årsstudiene under navnet Noroff Instituttet. De startet med 120 studenter i første kull, og skulle gi næringslivet dyktige, kreative medarbeidere via et intensivt og praktisk skoleår innen IT og media. I 2001 hadde Noroff Instituttet mer enn 1,000 fulltidsstudenter, og hadde vokst til en av de største skolene i Norge innen kreativ innholdsproduksjon og IT-fag. Samtidig satset selskapet på nettbasert utdanning i avdelingen WebStudent.
I 2005 startet Noroff fire videregående skoler innen medier og kommunikasjon under merkevaren Mediegymnaset i Stavanger, Kristiansand, Oslo og Fredrikstad.
Gjennom akkrediteringsavtaler med utenlandske universiteter i England, Wales, Australia og Sør-Afrika er det mulig for studentene å fullføre til bachelorgrad med et tredje år i utlandet.
Da skolen ble en godkjent fagskole under Fagskoleloven, endret den navn til Noroff Fagskole AS. Noroff Fagskole leverer NOKUT-godkjente studier som gir rett til lån og stipend i Lånekassen for norske studenter.
I 2012 fikk Noroff akkreditering av NOKUT til å tilby høyskoleutdanning i selskapet Noroff University College AS. Tilbudet er foreløpig bachelorgrader innen animasjon, spill og datasikkerhet.
I juni 2015 solgte Noroff AS sine fire videregående skoler til Akademiet Utdanning Norge AS.
I august 2015 kjøpte Trym Skeie Noroff Fagskole og Noroff University College under sitt nyopprettede selskap Noroff Education AS.
Among Us
Among Us er et online videospill som er utviklet og publisert av det amerikanske selskapet Innersloth. Spillet inngår i sjangeren sosial deduksjon, og ble utgitt 15. juni 2018. Spillets handling utfolder seg i verdensrommet, der spillerne enten har rolle som «mannskap», eller som «bedragere». Hvilken av de to rollene hver enkelt spiller har fått, er det kun den enkelte spiller selv som vet sikkert.
Målet for mannskapet er å finne ut hvem som er bedragerne, og stemme dem ut, samt å fullføre en rekke oppgaver rundt omkring på kartet. Bedragernes mål er å hindre mannskapets oppgaver, og å drepe mannskapet uten å bli oppdaget. Dersom bedragerne avsløres av mannskapet, kan de fjernes gjennom stemmeflertall. Mannskapet vinner ved enten å fullføre alle sine oppgaver, eller å stemme ut alle bedragerne fra spillet. Bedragerne vinner ved enten å drepe et visst antall av mannskapet, eller gjennom å fullføre kritisk sabotasje. Spillet ble først utgitt for iOS og Android, og ble senere utgitt for Microsoft Windows i november samme år. Spillet ble også utgitt for Nintendo Switch i desember 2020, og for PlayStation 4, PlayStation 5, Xbox One, Xbox Series X og Series S i desember 2021.
Spillet fikk lite oppmerksomhet i utgivelsesåret 2018, men ble mer populær i 2020, blant annet under koronaviruspandemien. Et sosialt og simpelt spill passet bra for mange under en periode med økt avstand, og mange velkjente Twitch- og YouTube-streameres promotering av spillet, økte oppmerksomheten ytterligere. Etter at spillet økte i popularitet, kunngjorde utvikleren Innersloth i august 2020, at de ville lansere Among Us 2. I september 2020 kom det kontrabeskjed, der utvikleren opplyste at det ikke ville bli lansert en ny versjon; i stedet ville de konsentrere seg om å forbedre det opprinnelige spillet. En virtuell virkelighet-utgave av spillet, Among Us VR, ble utgitt 10. november 2022 for SteamVR, PlayStation VR, og Meta Quest 2.
Spillets gang
Among Us er et flerspiller-spill, og støtter mellom fire og 15 spillere. Én til tre av spillerne blir valgt tilfeldig som «bedragere», mens resten er «mannskap». Fire forskjellige kart er tilgjengelig; Romskipet «The Skeld», hovedkvarteret «Mira HQ», planetbasen «Polus», og luftskipet «The Airship». Det sistnevnte kartet ble lagt til i spillet den 31. mars 2021. Målet for mannskapet er å fullføre oppgavene de blir gitt, som å koble ledninger, fylle på drivstoff, eller justere navigasjon. Bedragernes oppgaver er å unngå å bli avslørt, sabotere kritisk utstyr og drepe mannskapet. De får en falsk oppgaveliste, som hjelper dem med å skjule seg blant mannskapet, og kan også benytte ventilasjonssystemet om bord, for å hurtig bevege seg mellom rom. Alle spillere, unntatt spøkelser, har en begrenset synsvinkel, slik at de bare kan se andre spillere innen en viss, uhindret rekkevidde. Alt som er hindret av terreng og gjenstander, eller som er utenfor rekkevidden, er dekket av skygge.
Når spillere dør, blir de til et spøkelse, hvor de er usynlig for spillere i live, og har begrenset mulighet for interaksjon. Mannskapsspøkelser kan fortsatt hjelpe mannskapet ved å fullføre oppgavene sine, mens bedragerspøkelser fortsatt kan sabotere dem. De kan ikke delta i krisemøter, men de kan kommunisere med andre spøkelser.
Mannskapene vinner ved enten å fullføre alle sine oppgaver, eller ved å fjerne alle bedragerne. Bedragerne vinner derimot ved enten å drepe mannskapene, til antallet deres er det samme som antallet levende bedragere, eller ved å fullføre sabotasje av et kritisk system. Bedragerne kan sabotere enten ved å lukke dører, bryte kommunikasjonssignaler, slå av lysene, eller sabotere kritisk utstyr. Når en bedrager saboterer kritisk utsyr, herunder reaktor, oksygentilførsel og seismiske stabilisatorer, startes en nedtelling, og mannskapene må utbedre feilen før nedtellingen er ferdig, og de alle dør.
Når en spiller finner et lik kan de rapportere det, og alle blir da innkalt til et krisemøte. Spillere kan da diskutere hvem som er morderen(e) via tekstchat. Spillet har ikke et innebygd system for kommunikasjon gjennom mikrofon, men enkelte benytter tredjepartsprogramvare som Discord til dette. Bevis for eller mot en eventuelt mistenkt kan diskuteres i løpet av slike møter, før en avstemning om hvem som skal kastes ut av spillet finner sted. Beviser kan komme fra overvåkningskamera, logg fra dørsensor eller helseskanning, avhengig av hvilket kart det spilles på. Når en spiller er stemt ut med flertall blir vedkommende drept, og fortsetter dermed spillet som spøkelse. Spillerne kan også kalle inn til krisemøter med en rød knapp, plassert på et fast sted på kartet.
Spillere kan dekorere sine spillerkarakterer med farger, utseende, hatt, tilbehør og et kjæledyr som følger etter dem. Noe nedlastbart innhold krever betaling.
Blindern
Blindern er et strøk i bydel Nordre Aker i Oslo. Det er mest kjent for å være vertskap for store deler av Universitetet i Oslo, men har også en del eneboliger. Området Blindern–Gaustad ble i stor grad bygget ut med universitetsvirksomhet og forskningsinstitutter fra 1950-årene og da omtalt som Forskningsbyen.
Beliggenhet
Blindern grenser mot Vinderen i vest, Gaustadbekkdalen i nordvest og nord, Ullevål Hageby i nordøst og øst, området rundt Vestre Aker kirke i sørøst, Marienlyst i sør og Frøen i sørvest.
Noen av Blinderns grenser er sammenfallende med bydel Nordre Akers grenser mot andre bydeler. Dette gjelder mot Vinderen og Frøen (bydel Vestre Aker), samt Marienlyst og området til Vestre Aker Kirke (bydel St. Hanshaugen)
Litt mer spesifikt er Blindern avgrenset av den sydligste grenselinjen til bydel Vestre Aker/Nordre Aker, deretter Sognsvannsbanen fra Blindern stasjon til gaten Vestgrensa, deretter Vestgrensa til Sognsveien, og deretter grenselinjen til bydel St. Hanshaugen/Nordre Aker til tilbake til startpunktet.
Gammel historie
Navnet kommer fra gården Blindern som var en av Akers mange vin-gårder (gårder med navn som opprinnelig sluttet på -vin), og kan dermed dateres til de første århundrene av vår tidsregning. Deler av Blindern var bondeeid gjennom hele middelalderen. I nyere tid var Blindern-bøndene foregangsmenn for moderne gårdsdrift.
Som universitetsområde
Området er spesielt kjent for Universitetet i Oslo som ble flyttet hit like før andre verdenskrig, og navnet «Blindern» brukes ofte i dagligtalen som synonym for Universitetet i Oslo, i hvert fall for de delene av universitetet som ligger der. De fleste av universitetsfakultetene ligger på Blindern, mens juridisk fakultet ligger i sentrum, psykologisk institutt flyttet noe utenfor Blindern i 2002 og medisinsk institutt ligger ved Rikshospitalet på Gaustad. Blindern Studenterhjem ble åpnet i 1925 og er et studenthjem med plass til over 220 studenter. Studenthjemmet ble bygget i nyklassisismens formspråk og tegnet av arkitekt Nicolai Beer. Bygningene ligger like ved Universitetet i Oslo og ble fredet av Riksantikvaren i 1997. «Villa Eika» var tidligere den såkalte husfarboligen til Blindern Studenterhjem, men huser nå blant annet Studentparlamentet på Universitetet i Oslo og Velferdstinget i Oslo og Akershus.
Samferdsel
Det finnes ingen hovedveier i området, så biltrafikken er relativt rolig.
Blant kollektivtrafikk er det:
Nuno Borges
Nuno Borges (født 19. februar 1997 i Maia) er en portugisisk profesjonell tennisspiller.
Hans beste resultet i Grand Slam-sammenheng er en 2. runde ved to anledninger.
Trafikketaten
Trafikketaten (egentlig Trafikksjefens etat, også kalt Trafikksjefen) var en kommunal etat i Oslo. Etaten hadde ansvar for å sikre fremkommelighet i Oslo-trafikken; til dette hørte ansvaret for parkeringshåndheving i henhold til veitrafikkloven og for kommunens offentlige avgiftsparkeringsordning.
Trafikksjefens etat ble etablert 1. januar 1954 med Thor Johne som første trafikksjef. Den ble innlemmet i Bymiljøetaten 1. mai 2011.
Braintree (distrikt)
Braintree er et administrativt distrikt i Essex, England. Det har navn etter administrasjonssenteret Braintree.
Distriktet ble opprettet 1. april 1974 ved at bydistriktene Braintree, Brocking, Halstead og Witham og landdistriktene Braintree og Halstead ble slått sammen.
Distriktet har et areal på 611,71 km² og hadde 147 084 innbyggere i 2011.
Hans Olufsen Spandemager
Hans Olufsen Spandemager (latin Sitularius eller Urnarius, født i Malmø i Danmark, død 4. mai 1571) var en dansk prest som ble forkjemper for den lutherske reformasjonen.
Bakgrunn
Hans Spandemager, som var en av reformasjonens fedre i Skåne, var født i Malmø, hvor hans far, Oluf Spandemager, fortsatt levde i 1519. Oprinnelig var han munk i Helligåndsklosteret i sin fødeby.
Reformasjonspredikant
Likesom sitt bysbarn Claus Mortensen Tøndebinder sluttet han seg tidlig til den lutherske lære og begynte å forkynne evangeliet etter denne retning, når leiligheter bød seg. Men da den valgte erkebiskop Aage Sparre gjorde anstalter for at legge ham alvorlige hindringer i veien, begav han seg sammen med Claus Mortensen i september 1527 til Haderslev, hvor reformasjonen under hertug Christians beskyttelse var i full gang. Her forble de i et års tid.
De vendte så tilbake til Malmø, vel rustet til å oppta kampen og, hva som ikke var av minst betydning, forsynt med et kongelig vernebrev som stilte dem utenfor erkebiskopens jurisdiksjon. De møtte derfor ikke da Aage Sparre i november 1528 kom til Malmø for å kalle dem til regnskap, og etter i tre dager å ha ventet på dem, måtte nøyes med i et brev å advare borgerne mot deres kjetterier.
Da munkene i slutten av 1529 måtte forlate Helligåndsklosteret, ble kirken av borgmester og råd innrømmet Hans Olufsen Spandemager å preke i. Han skal ha hjulpet Claus Mortensen ved avfattelsen av danske salmer til bruk ved den evangeliske gudstjeneste.
Snart etter ble han sogneprest ved domkirken i Lund, hvormed prostiet i Torne Herred var forenet. Hans ytre vilkår var etter de trange tider han hadde gjennomgått så beskjedne at byen Malmø betalte hans gjeld innen han dro bort. Også i Lund var hans økonomiske vilkår trange, så han måtte være glad for å bli forlenet med et vikariat ved Domkirken.
Under kongens besøk på Lundegaard i november 1546 oppnådde han at kongetienden av Nørre Hvidinge ble tillagt hans embede, og at han fikk løfte om det første kanonikat som ble ledigt i domkapitlet.
Han døde i 1571, visstnok i en høy alder, da han allerede 1556 omtales som trengende til medhjelp. Lyskander tillegger ham Expositiones evangeliorum dominicalium; men denne prekensamling har neppe vært trykt.
Zimbabwe under Afrikamesterskapet i friidrett 2004
Zimbabwe deltok under Afrikamesterskapet i friidrett 2004 (utendørs) fra 14. til 18. juli 2004 i Brazzaville i Republikken Kongo.
Dimitrovgrad (Serbia)
Dimitrovgrad (serbisk: Димитровград, Dimitrovgrad (offisiell), men også brukt Цариброд ,Caribrod; bulgarsk: Цариброд) er en by i Serbia. Byen ligger ved elva Nišava i distriktet Pirot i Republikken Serbia. I 1991 var byens befolkning på 13 488 innbyggere.
Jackie Gleason
John Herbert «Jackie» Gleason (født 26. februar 1916, død 24. juni 1987) var en amerikansk skuespiller, komiker og musiker.
Berliner Rathaus undergrunnsstasjon
Berliner Rathaus undergunnsstasjon er en fremtidig stasjon ved Berliner Rathaus på linje U5 i Berlin. Byggingen av stasjonen ble påbegynt i 2010 og den forventes ferdig i 2019. Den 100 meter lange stasjonen vil ligge parallelt med hovedfasaden på rådhuset. Arkitekt er Oliver Collignon.
Stasjonen bygges i to nivåer. Det øvre nivå vil bli trafikkert av U5, mens det på nedre nivå vil bli tre avlastingsspor til parkering av vogner. Disse sporene kan bygges om til en stasjon med to spor i fall det blir aktuelt å bygge den planlagte U10 fra Weißensee til Potsdamer Platz og videre til Steglitz.
Valderøy kirke
Valderøy kirke eller Valderøy kyrkje er en langkirke fra 1961 på Valderøy i Giske kommune, Møre og Romsdal fylke. Den er en del av Den norske kirke og hører til Nordre Sunnmøre prosti i Møre bispedømme.
Byggverket er i murstein og har 530 plasser. Altertavlen er laget av Finn Emanuel Olsen. Døpefont og prekestol er begge i tre og fra 1961. Kirkens orgel var fra Vestre orgelfabrikk og hadde 13 stemmer, men i 2004 fikk man et digitalt orgel fra Allen Organ med tre manual og pedal på 52 stemmer.
Klokketårnet inneholder to klokker, begge er fra 1961. Den største har inskripsjonen "Glad" og den minste "Fryd og fred".
Adolf Heinrich Wilhelm Scholz
Adolf Heinrich Wilhelm Scholz, adlet i 1883 og deretter von Scholz, (født 1. november 1833 i Schweidnitz i det daværende Schlesien, død 20. mars 1924 på Schloss Seeheim ved Konstanz) var en tysk jurist og politiker. Han var den første leder av det føderale riksfinanskontoret (Reichschatzamt) i Det tyske keiserriket og senere prøyssisk finansminister.
Scholz studerte jus i Bonn og Berlin og tjenestegjorde deretter som dommer og regjeringsadvokat i ulike stillinger i Preussen. Han overtok 1880 som leder av riksfinanskontoret med tittelen Staatsekretär. I 1882 etterfulgte han Karl Hermann Bitter som Preussens finansminister og tjente i denne stillingen under keiserne Wilhelm I, Friedrich III og Wilhelm II til 1890. Som Preussens finansminister var han Bismarcks nærmeste rådgiver.
Adolf Scholz arbeidet som prøyssisk finansminister, sterkt for at indirekte skatter skulle erstattes av direkte skatter på personinntekt, men Bismarck satte seg imot dette. Scholz støttet likevel Bismarck i hans konflikt i 1890 med keiseren og måtte som følge av Bismarcks avgang, også selv gå av.
Zhoucun
Zhoucun kan være:
Millennium
Et millennium er en periode på ett tusen år, også kalt årtusen. Begrepet refererer indirekte til et kalender-årtusen; perioder knyttet numerisk til et spesielt dateringssystem, og da spesielt årtusen som begynner der kalenderen starter (typisk år 0 eller år 1) eller senere hele årtusen. Det er dette som primært diskuteres i denne artikkelen.
Termen kan også referere til et intervall som begynner på hvilken som helst dato. I slike tilfeller er det ofte religiøse eller teologiske grunner. Spesielt i slike religiøse sammenhenger blir begrepet tolket mindre presist, altså ikke nødvendigvis presist 1000 år langt.
I den vestlige kalenderen som mangler år null og i stedet begynner på år 1, finnes det to hovedsynspunkter på hvordan man navngir millennier. Det var en meget aktiv debatt før feiringen av år 2000 om 2000 var begynnelsen på et nytt millennium eller ei. Historisk har det vært debatt rundt tidligere desennie-, sekel- eller millennieskifter.
Ordenstall
Den opprinnelige metoden for å telle år var ved hjelp av ordenstall, om det så var år 1. e.Kr. eller 10. år med kong Henry VIII. Bruken av ordenstall er fortsatt til stede i navnene på årtier, århundre og årtusen, for eksempel første millenniet eller ''første desenniet i det 20. århundre''.
Grunntall
I dag er det vanligst å telle individuelle år som grunntall, som for eksempel 1945 eller 1998. Ingen sier i dag ''1999. året e.Kr.'' Dette følger av vitenskapelig bruk som f.eks. astronomiske år. Som et resultat har også andre kalendernavn fått basis i grunntall, som for eksempel 1980-tallet som er et akseptabelt navn for et desennium (tiår). 1600-tallet kan faktisk forstås som enten et desennium eller et sekel (hundreår).
Årspenn
Selv om de ovennevnte endringene fra ordenstall til grunntall ikke er komplett, er ikke dette hovedproblemet. Problemet oppstår i innholdet i de forskjellige årspenn.
De som følger år angitt med ordenstall velger
De som følger år angitt med grunntall velger
Aphanicercella bifurcata
Aphanicercella bifurcata er en av art av steinfluer. De er tilknyttet et liv i ferskvann som nymfer (larve). Steinfluer finnes bare i nærheten av ferskvann. Selv om de voksne har fire vinger er de ikke særlige dyktige flygere og finnes sjeldent langt fra stedet de levde som nymfe. Denne familien finnes i dag bare på den sørlige halvkulen, men den tilhører en gruppe (Arctoperlaria) av steinfluer som lever på den nordlige halvkulen, så det er sannsynlig at den er av nordlig opprinnelse og har vandret sørover.
Utseende
Små, mørke steinfluer. Et karakteristisk kjennetegn er at baklårene er svært kraftige.
Levevis
Artene i familien Notonemouridae kan finnes i en rekke forskjellige ferskvanns-lokaliteter, men foretrekker kaldt og oksygenrikt vann. Noen arter lever på steiner som blir overskylt av fossefall eller stryk, andre lever i elver eller innsjøer. Nymfene eter døde planter og dødt, organisk materiale og gjennomfører utviklingen på ett år. De har sterke bein og kan krype opp loddrette overflater, også mot en kraftig vannstrøm. De voksne fluene kan hoppe ved hjelp av sine kraftige baklår, noen arter flyr også godt. De tar trolig næring til seg.
Félix Nadar
Nadar var psevdonymet til Gaspard-Félix Tournachon (født 6. april 1820, død 21. mars 1910), en fransk fotograf, karikaturtegner og journalist.
Nadar ble karikaturtegner i vittighetsmagasinet Le Charivari i 1848. Året etter startet han Revue comique og Petit journal pour rire. Han tok sine første fotografier i 1853, og i 1858 ble han den første personen som tok fotografier fra luften. Nadar var en ivrig ballongfører, og ble viktig for bruken av gassballonger for å få ut post og personer under beleiringen av Paris i den fransk-tyske krigen 1870–71.
I 1854 åpnet han et atelier for portrettfotografering. Blant Nadars kunder var berømte forfattere som Jules Verne, Gérard de Nerval, Charles Baudelaire, Honoré de Balzac og George Sand samt kunstnere som Honoré Daumier, Gioacchino Rossini og Sarah Bernhardt.
Old Street stasjon
Old Street stasjon er en jernbane- og undergrunnsstasjon rett nord for City of London. Den ligger i krysset Old Street og City Road, og betjener Northern-linjens City-gren og jernbanenettets Northern City-linje, som drives av First Capital Connect.
Honoratus Bonnevie (politiker)
Honoratus Bonnevie (født 15. juni 1797 i Landvik, død 27. mars 1848) var en norsk embetsmann og politiker, som ble stemt inn på Stortinget i periodene 1845–48 og 1848–50.
Hans far var sorenskriver Niels Cornelius Bonnevie (1756–1836), og hans bestefar var fysikeren Honoratus Bonnevie (1726–1811). Hans oldefar migrerte til Norge fra Antibes i Frankrike. Selv ble han student i 1814 og cand. jur. i 1820. Han hadde i årene etter en rekke stillinger og ombud, blant annet som sekretær i lovkomiteen 1820-39, notarius ved det juridiske fakultetet og universitetssekretær. Fra 1829 var han ekspedisjonssjef i undervisningsdepartementet. I 1840 ble han borgermester i Trondheim.
Han ble valgt inn på Stortinget i 1845 og 1848, der han representerte Trondheim og Levanger. Begge gangene var han medlem av Lagtinget. I 1845 var han også medlem av kirkekomite nr. 2, samt riksretten mot Jørgen Herman Vogt. I 1848 var han formann i bankkomiteen, men døde under stortingssesjonen det året.
Han giftet seg med Sophie Augusta Baumann (1804–1895) i 1826 i Kongsberg. Hun var datter av August Christian Baumann og Margrethe Sophie Stockfleth, som var barnebarn av Thomas Rosing de Stockfleth, og niese av Samuel William Manthey. Sammen fikk de Mathilde Dietrichson (gift med Lorentz Dietrichson ), Jacob Aall Bonnevie (som også ble politiker), August Christian Bonnevie og Niels Cornelius Bonnevie.
Cryptocorynetes
Cryptocorynetes er en slekt av krepsdyr, som er kjent fra funn i Karibia. Arten har 3 arter og er en av tre slekter i familien Speleonectidae.
Arten hører under gruppen Remipedia hvor alle artene er blinde, og hele kroppen består av en enkelt, lang rekke av ledd med antropode (grenete) bein. Individene svømmer på ryggen og beveger seg sakte.
Taksonomi
Taksonomien er usikker på grunn av den relativt nye erkjennelsen av gruppen, og det er dessuten generelt omstridt å fin-inndele organismer taksonomisk. En vanlig oppdeling anerkjenner av denne familien, innplassert i ordenen Nectiopoda, ser slik ut:
Giske kyrkje
Giske kyrkje er ei langkirke fra ca. 1130 i Giske kommune i Møre og Romsdal fylke. Den er en del av Den norske kirke og hører til Nordre Sunnmøre prosti i Møre bispedømme.
Kirka er i marmor og er bygget i romansk stil med rundbuede dører og vinduer. Den var antakelig gårdskapell for Giskeætten. Marmorsteinen ble trolig ført til øya med båt, men det er ukjent hvor steinen ble brutt. Giske kirke og området rundt er Giske kommunes tusenårssted. Det er en av seks bevarte middelalderkirker i stein i Møre og Romsdal.
Koret er uvanlig stort og kan ha hatt plass til byggherren. To av kirkene Borgundkaupangen hadde lignende utforming og hadde som Giske kyrkje profileringer inspirert av kirkene i Bergen.
Historie
Bygget er nevnt første gang i et testamente fra 1308, og i et pavebrev fra 1345 blir det nevnt at kirken er et familiekapell.
I årene 1528-1533 lot fru Inger til Austrått futene bo her. På den tiden ble det klaget til biskopen i Nidaros over en Oluf som «er en principal for at kvæde og beskjemme prester etter Luthers digt», noe som kan være tidlig tilløp til reformasjon i Norge.
Bygget var etter reformasjonen og presten i Borgund holdt gudstjeneste bare et par ganger året før kirken gikk ut av bruk i 1726. Kapellet forfalt videre til det var uten tak og veggene fikk store sprekker. I 1743 ble det notert at bygget hadde stått i nesten 20 år uten tak og eieren hadde ikke inntekter på kirken som heller ikke ble vedlikeholdt. I 1755 ble det satt i gang et stort renoveringsarbeid trolig initiert av Hans Strøm og gjennomført og betalt av eieren Hans Henrik Holtermann i 1756. Den ytre formen fra middelalderen ble behold ved istandsettingen, men med noe utvidelse av vinduene. Det ble også åpnet en ny portal mot vest. Inventaret ble fullstendig fornyet. I Sønmdørs Beskrivelse (1762-1766) skrev Strøm at restaureringsarbeidet var fullført. Restaureringen av Giske kirke er det eneste kjente kulturvernprosjektet fra 1700-tallet på Sunnmøre.
I 1860 ble kirken restaurert på nytt. Kormuren ble fjernet og åpningen gjort like bred som koret. Døra mot nord ble murt igjen, og det ble satt inn en dør mot øst. Vinduer og dører ble også utvidet. Altertavlene og prekestålen ble malt hvite, og veggene innvendig ble gipset. Treskurden ble samtidig stuet bort.
I 1930 ble bygget renovert i samråd med Riksantikvaren. Fargene på altertavle og prekestol ble gjenskapt. I 1953 ble kjelleren under kirkegulvet ryddet, der sto blant annet flere kister med balsamerte lik. I 1973 ble bygget satt i stand på nytt, blant annet ble et sementbelegg på våpenhuset fjernet slik at steinen kom til syne. Det ble satt inn et glassmaleri som forestiller Olav den hellige. Gamle lamper fra loftet ble også satt frem. Det elektriske anlegget ble også skiftet i 1973.
Bygget og inventaret
En rikt profilert list går rundt veggene utvendig og en figurgruppe er innhugget over inngangen mot sør.
Altertavlen fra 1756 er av «Tavle-Jacob» (Jacob Sørensen Giske, 1734-1827). Han var bare 22 år da han skar altertavle med mer i Giskekirken. Ifølge Hans Strøm ble arbeidet utført med tollekniv. Han laget tavler til minst fem andre kirker på Sunnmøre og i Romsdal. Jacob laget trolig også figurene til prekestolen, dette er noe usikkert.
I 1848 ble tre utskårne figurer i treverk overført til Bergen museum. Figurene er fra middelalderen (trolig rundt 1200) og inngikk i en korsfestelsesgruppe. Figurene er omkring 130 cm høye hver. En Maria-figur (fra omkring 1300) i Bergen museum kan også skrive seg fra Giske. En minnetavle om restaureringen ble satt opp i kirken.
På østsiden av kirka ligger ei gravhelle fra første halvdel av 1300-tallet. Trolig er det kirkebyggeren som er gravlagt der, men folketradisjonen har skapt et sagn om kjærligheten mellom «Aslak og Skjøn Valborg» som knyttes til denne graven. Kirken med «Skjøn Valborgs grav» er fremstilt i et maleri fra 1835 av Frederik Sødring.
Jochen Schümann
Jochen Schümann (født 8. juni 1954) er en tysk seiler som deltok i de olympiske leker 1980 i Moskva, 1988 i Seoul, 1992 i Barcelona og 1996 i Atlanta.
Tolv år senere, under Sommer-OL 1988 i Seoul, vant han sin andre olympiske gullmedalje i seiling. Sammen med Bernd Jäkel og Thomas Flach vant han soling-klassen foran USA og Danmark.
Under Sommer-OL 1996 i Atlanta vant samme mannskap soling-klassen foran Russland og USA.
Pier Luigi Carafa
Pier Luigi Carafa (den eldre) (født 18. juli 1581 i Napoli i Italia, død 15. februar 1655 i Roma, i konklave) var en av den katolske kirkes kardinaler, og var tilknyttet Den romerske kurie.
Han var biskop av Tricarico og nuntius i Köln.
Han ble utnevnt til kardinal i mars 1645 av pave Innocens X.
Han døde under konklavet i 1655.
Andre kardinaler i samme slekt var Filippo Carafa della Serra (kreert 1378), Oliviero Carafa (kreert 1467), Carlo Carafa (1555), Diomede Carafa (1555), Alfonso Carafa (1557), Antonio Carafa (1568), Decio Carafa (1611), Carlo Carafa della Spina (1664), Fortunato Ilario Carafa della Spina (1686), Pierluigi Carafa (1728), Francesco Carafa della Spina di Traetto (1773), Marino Carafa di Belvedere (1801), og Domenico Carafa della Spina di Traetto (1844).
Episkopalgenealogi
Hans episkopalgenealogi er:
May Ziadeh
May Elias Ziadeh (arabisk: مي إلياس زيادة, født den 11. februar 1886 i Nasaret i Syria vilayet i Det osmanske rike, død 17. oktober 1941 i Kairo i Egypt) var en libanesisk-palestinsk kristen dikter, essayist og oversetter.
Hun var en av nøkkelfigurene på den arabiske litterære scene på tidlig 1900-tall, og anses som en pioner innen arabisk feminisme.
Bakgrunn
May Ziadeh ble født i en kristen familie i Nasaret, med libanesisk maronittisk far og palestinsk kristen mor. Hennes far, Elias Ziadeh, var lærer av avisredaktør.
Hun gikk på barneskole i Nazareth. Ettersom faren kom til distriktet Keserwan i Libanonfjellene ble hun som 14-åring sendt til Aintoura for videregående studier ved en fransk klosterskole for piker. Hennes studier i Aintoura eksponerte henne for fransk litteratur og romantisk litteratur, som hun satte særlig pris på. Hun gikk på en rekke katolske skoler i Libanon før hun vendte tilbake til Nasaret i 1904 for å slutte seg til sine foreldre. Hun skal ha publisert sine første artikler bare 16 år gammel.
I 1908 flyttet hun med sin familie til Kairo i Egypt. Der begynte hun på Det egyptiske universitet for å studere moderne utenlandsk litteratur.
Karriere
Hennes første publikasjoner var essayer og skjønnlitterære oversettelser i farens avis al-Mahrousa, og en fransk diktsamling som hun utgav under pseudonymet Isis Copia i 1911. Hun skrev også noe på engelsk, men utviklet snart en sikker beherskelse av poetisk og vakker arabisk.
May Ziadeh var en produktiv forfatterinne og skrev for arabiskspråklige aviser og tidskrifter, men publiserte også dikt og bøker. Hun holdt i mange år en av de mest kjente litterære salonger i den moderne arabiske verden. Blant hennes trofaste gjester var Taha Hussein, Khalil Moutrane, Ahmed Lutfi el-Sayed, Antoun Gemayel, Walieddine Yakan, Abbas el-Akkad og Yaqub Sarruf.
Hun oversatte en rekke europeiske forfattere til arabisk, blant annet Arthur Conan Doyle fra engelsk, Brada (den italienske contessa Henriette Consuelo di Puliga) fra fransk, og orientalisten Max Müller fra tysk.
May Ziadeh var også involvert i den egyptiske kvinnebevegelse. Hun publiserte to biografier om ledende feminister i Egypt, og belyste i mange taler og essayer spørsmål vedrørende kvinnens status og rolle i samfunnet.